เซี่ยงไฮ้เริ่มปลดล็อกดาวน์บางพื้นที่ - โรงงานยังปิดต่อเนื่อง 
Officials say daily infection rates were likely to remain high in the next few days, with Shanghai still struggling to get to grips with the outbreak
เจ้าหน้าที่ทางการเซี่ยงไฮ้กล่าวในวันจันทร์ว่า พื้นที่อาศัยมากกว่า 7,000 แห่งซึ่งเป็นที่อยู่ของประชาชนราว 4.8 ล้านคนจากทั้งหมด 25 ล้านคนในเซี่ยงไฮ้ ถูกระบุเป็นพื้นที่ความเสี่ยงต่ำหลังจากที่ไม่มีผู้ติดเชื้อรายใหม่ในช่วง 14 วันที่ผ่านมา และมีการประกาศให้เปิดพื้นที่อาศัยเหล่านั้นได้แล้ว อย่างไรก็ตาม ประชาชนจำนวนมากยังคงไม่แน่ใจว่าสามารถออกนอกเคหะสถานได้หรือไม่ และไปที่ไหนได้บ้าง ขณะที่หลายคนยังคงรอการอนุญาตอย่างเป็นทางการจากคณะกรรมการของชุมชน ทางด้านเจ้าหน้าที่เตือนว่ายังคงมีการระบาดอยู่ในหลายพื้นที่และยังไม่สามารถควบคุมโควิด-19 ได้อย่างเบ็ดเสร็จ และคาดว่าจำนวนผู้ติดเชื้อจะยังคงเพิ่มขึ้นในช่วงไม่กี่วันจากนี้ ขณะเดียวกัน บริษัทผู้ผลิตชิ้นส่วนรถยนต์รายใหญ่ของเยอรมนี บอสช์ (Bosch) และบริษัทเพกะตรอน คอร์ป (Pegatron Corp) ของไต้หวัน ซึ่งประกอบโทรศัพท์ไอโฟนให้กับบริษัทแอปเปิล (Apple Inc.) กล่าวว่า ได้ระงับการผลิตที่โรงงานในประเทศจีนเนื่องจากมาตรการควบคุมการระบาดของรัฐบาลจีน ซึ่งแสดงให้เห็นถึงความเสี่ยงที่กำลังเกิดขึ้นกับภาคการผลิตและเศรษฐกิจจีนในปัจจุบัน เมื่อวันจันทร์ นายกรัฐมนตรีจีน หลี่ เค่อเฉียง กล่าวว่า ทางการจีนจำเป็นต้องเฝ้าระวังในระดับสูงเพื่อไม่ให้เศรษฐกิจเผชิญแรงกดดันไปมากกว่านี้ พร้อมระบุว่า การต่อสู้กับการระบาดของโควิด-19 จำเป็นต้องทำควบคู่ไปกับการพัฒนาทางสังคมและเศรษฐกิจด้วย